الاناجيل المنحوله (و بتتسمى كمان الكتب الابوكريفيه او ابوكريفا) (باليونانيه:α̉πόκρυφοα) هيا الاسفار اللى ما تمش اعتمادها فى المجامع الكنسيه اللى اعتمدت اناجيل محدده و جمعتها فى كتاب تم اختيار اسم "bible" بايبل بالاتينيه و ترجمتها الكتاب و الترجمه العربيه المعتمده الكتاب المقدس و ما عداها من اناجيل بتتصنف كاناجيل منتحله بمقابل الاناجيل الكنسيه القانونيه. كلمه ابوكريفا فى الاصل معناها "خفى - غامض - مبهم - عويص", و كان اليونانيون القدما هم اللى استخدموها لأنهم كان عندهم نوعين من المعرفه: الاول بيشمل عقائد و طقوس عامه لكل الناس, اما التانى فكان العقائد و الطقوس الغامضه اللى ما بيفهمهاش الا فئه متمَيزه خاصه, و عشان كده بقيت "مخفيه" عن العامه, بعدين اطلقت كلمه "ابوكريفا" فى العصور المسيحيه على شويه كتابات غير قانونيه فى العهد القديم, و كمان فى العهد الجديد, و اطلقت كمان على شوية كتب يهوديه و مسيحيه و اللى اتكتبت ما بين القرن التانى قبل الميلاد و القرن الاول الميلادى و اتسمت بـ"الكتابات المزيفه" لان كتابها نسبوها للآباء البطاركه و اللى مش ممكن يكونو قد كتبوها زى اخنوخ, ابراهيم, موسى.. الخ.